ΓΡΑΠΤΗ ΕΡΩΤΗΣΗ E-3858/97 υποβολή: Carlos Robles Piquer (PPE) προς την Επιτροπή (5 Δεκεμβρίου 1997)

Θέμα: Συνέχιση της κοινοτικής προσπάθειας για την ανανέωση του ρωσικού επιστημονικού συστήματος

Αρκετά συχνά δημοσιεύονται τελευταία πληροφορίες σχετικά με την ανεπάρκεια και την αποδιοργάνωση του επιστημονικού τομέα στη Ρωσία (βλ. Science in Russia: the diamonds in the rubble, The Economist, 8 Νοεμβρίου 1997). Φαίνεται πάντως ότι υπάρχει εκεί μία κάποια διάθεση να αυξηθούν όχι μόνον ο προϋπολογισμός αλλά και οι κυβερνητικές δαπάνες, οι οποίες εξακολουθούν να αποτελούν αποφασιστικό στοιχείο για τη φάση εγκατάστασης ενός ιδιωτικού επιστημονικού δικτύου στο οποίο θα μπορούσαν να στηριχθούν μέτρα ανάλογα προς τις καινοτομίες που προωθούν οι Ηνωμένες Πολιτείες, η Ιαπωνία και η Ευρώπη.

Λαμβάνοντας υπόψη την προώθηση των σχέσεων της ΕΕ με τη Ρωσία που προβλέεται από το πρόγραμμα εργασίας της Επιτροπής για το 1998, προβλέπονται μέτρα υποστήριξης των ρωσικών επιστημονικών κέντρων που αναζητούν διεθνή συνεργασία για την εφαρμογή προγραμμάτων τα οποία άλλως δεν θα ήσαν βιώσιμα; Ποιό είναι το ύψος των προβλεπόμενων δαπανών;

Εξάλλου, αναγνωρίζεται ο ρόλος που διεδραμάτισε το International Science and Technology Centre (ISTC) για την αποτροπή της διαροής Ρώσων επιστημών που έχουν ειδικευθεί σε τεχνολογίες στρατιωτικής χρήσης, τα αποτελέσματα των οποίων αξιολογήθηκαν το 1996 από το αμερικανικό National Research Council (NRC). Έχει προβεί ή σκοπεύει να προβεί η Επιτροπή σε δική της αξιολόγηση επί του θέματος;

Απάντηση της κας Cresson εξ ονόματος της Επιτροπής (22 Ιανουαρίου 1998)

Οι δραστηριότητες συνεργασίας και βοήθειας της Κοινότητας με τη Ρωσία στον χώρο της επιστήμης και της τεχνολογίας αναπτύχθηκαν σταδιακά, στο διάστημα 1993-1997, με διάφορες μορφές. Συνολικά, η χρηματοδοτική συμμετοχή της Κοινότητας ανήλθε σε 100 εκατομ. ECU σε διάστημα τεσσάρων ετών και θα ανέλθει σε 25 εκατομ. ECU το 1998. Στις δραστηριότητες εμπλέκονται περισσότεροι από 28 000 Ρώσοι ερευνητές, στα ακόλουθα προγράμματα: INTAS, του οποίου ο προϋπολογισμός καλύπτεται κατά 95% από την Κοινότητα, Inco-Copernicus, που επιτρέπει στους Ρώσους ερευνητές να συμμετέχουν σε δραστηριότητες επιστημονικής συνεργασίας και στα ειδικά προγράμματα του 4ου προγράμματος-πλαισίου έρευνας και ανάπτυξης, και Διεθνές Κέντρο Επιστήμης και Τεχνολογίας (CIST), το οποίο τροχιοδρομήθηκε το 1994 από κοινού από την Κοινότητα, τις Ηνωμένες Πολιτείες, την Ιαπωνία και την Ρωσική Ομοσπονδία, και όπου η κοινοτική συμμετοχή στον προϋπολογισμό προέρχεται από το πρόγραμμα βοήθειας TACIS, ύψους περίπου 17 εκατομ. ECU ετησίως, από τα οποία οι Ρώσοι ερευνητές επωφελούνται σε ποσοστό μεγαλύτερο του 80%.

Προκειμένου να προωθηθεί περαιτέρω η ρωσική συμμετοχή στις δραστηριότητες αυτές, τα ρωσικά υπουργεία Επιστήμης και Τεχνολογίας, καθώς και Παιδείας, εγκατέστησαν τρία περιφερειακά κέντρα ενημέρωσης και παροχής συμβουλών (Αγία Πετρούπολη, Μόσχα, Novosibirsk) τα οποία η Επιτροπή ενίσχυσε: εκπαίδευση των υπευθύνων, τεκμηρίωση και πρακτικές συμβουλές. Το δίκτυο αυτό, καθώς και άλλα έργα για την επιστημονικοτεχνική ανάπτυξη, θα ενισχυθούν και θα επεκταθούν το 1998, με την στήριξη του TACIS. Μία προσεχής συμφωνία συνεργασίας στο χώρο της επιστήμης και της τεχνολογίας (Ε& Τ), για την οποία η Επιτροπή έλαβε διαπραγματευτική εντολή στις 10 Νοεμβρίου 1997, αναμένεται να συμβάλει στην καλύτερη πλαισίωση των δραστηριοτήτων συνεργασίας και στην επεξεργασία άλλων, προς αμοιβαίο όφελος.

Όσον αφορά την αξιολόγηση του CIST, τα συμβαλλόμενα μέρη στη συμφωνία (ειδικότερα οι Ηνωμένες Πολιτείες, η Ιαπωνία, η Ρωσική Ομοσπονδία και η Κοινότητα) εφαρμόζουν διαδικασία αξιολόγησης του κέντρου ανά διετίαν. Η αξιολόγηση αυτή είναι συμπληρωματική των αξιολογήσεων που πραγματοποιούνται κατόπιν πρωτοβουλίας των μερών (π.χ. National research council) και του ετήσιου ανεξάρτητου ελέγχου του κέντρου και της αξιολόγησης του καθενός έργου ξεχωριστά. Οι αξιολογήσεις έργων διενεργούνται είτε από ευρωπαϊκά γραφεία ανεξάρτητου ελέγχου, στο πλαίσιο του γενικού ελέγχου του κέντρου που αποφάσισε το διοικητικό συμβούλιο, είτε μέσω των υπηρεσιών παρακολούθησης έργων του προγράμματος TACIS.